ИугъащIэ дахагъэм!
Илъэсым и кIуэцIкIэ махуэ хэхахэм догъэлъапIэ ТекIуэныгъэ Иныр къытхуэзыхьахэр, Хэкум и хъумакIуэхэр, анэхэр, нэгъуэщIхэри. Зэпымыууэ ди гум илъыпхъэ, лIыгъэ зыхэлъ цIыхухэм, зэфIэкIкIэ, дахагъэкIэ цIэрыIуэхэм ящыщщ бзылъхугъэхэр.
Ахэр игъэлъэпIэн мурадкIэ, «Урысей зэкъуэт» политикэ партым и щIыналъэ къудамэм къызэригъэпэщат концерт. ЦIыхубзхэм я дунейпсо махуэм хуэгъэпса пшыхьым Налшык дэт Къэрал киноконцерт гъэлъэгъуапIэм щызэхуишэсат цIыху куэд. Пэшым щIэзу щIэст гъатхэр къызэрысам щыгуфIыкI, зи махуэр зыгъэлъэпIэну зызыгъэхьэзыр бзылъхугъэхэри, абыхэм я гукъыдэжыр къэзыIэтыну зи мурад цIы-хухъухэри. Нэхъыбэу къызэхуэсахэм яхэплъагъуэр нэхъыжьыфIхэрами (концертыр зыхуагъэхьэзырар ахэрат), ныбжьыщIэхэри мымащIэу къызэрыкIуар гуапэт.
ЗэIущIэр усэ сатыр дахэхэмкIэ, псалъэ гуапэхэмкIэ къызэIуаха иужь, утыкум кърагъэблэгъащ «Урысей зэкъуэт» политикэ партым и щIыналъэ къудамэм и гъэзэщIакIуэ комитетым и унафэщI Канунниковэ Татьянэ, Зауэм, лэжьыгъэм, дзэмрэ хабзэхъумэ IэнатIэхэмрэ я ветеранхэм я Налшык къалэ советым и тхьэмадэ Абдулаев Мустэфа, КъБР-м Лэжьыгъэмрэ социальнэ зыужьыныгъэмкIэ и министерствэм ЦIыхухэм Iуэхутхьэбзэ яхуэщIэнымкIэ и центрым и унафэщI Бейтыгъуэн Заур сымэ. Ахэр бзылъхугъэхэм ехъуэхъуащ узыншагъэ быдэ, насып, дэрэжэгъуэ яIэну, я бынхэм я гуфIэгъуэ куэд ялъагъуну, я гъащIэр гъатхэм хуэдэу щIэращIэу, я гукъыдэжыр мыкIуэщIу псэуну. Я нэгу зрагъэужьмэ, махуэр щIэщыгъуэ щащIмэ, зэрагуапэри къыхагъэщащ.
Батыр Мухьэдин Ташло Алий УФ-м щапхъэу къыщалъыта «Нал цIыкIу» къэфакIуэ ансамблым (художественнэ унафэщIыр КъБР-м, ИР-м щэнхабзэмкIэ щIыхь зиIэ я лэжьакIуэ Куэшей Аликщ, балетмейстер-егъэджакIуэхэр Борсэ Руслан, Мамрэш Наирэ, Битокъу Оксанэ сымэщ) и нэхъыщIэ гупым къызэIуихащ пшыхьыр. Апхуэдэу бзылъхугъэмрэ лъагъуныгъэмрэ, гъатхэмрэ дахагъэмрэ ятеухуа уэрэдхэмкIэ ар ягъэдэхащ УФ-м щIыхь зиIэ и артистхэу Ташло Алийрэ Батыр Мухьэдинрэ, КъБР-мрэ ИР-мрэ щIыхь зиIэ я артист Даур Иринэ, КъБКъУ-м уэрэдымкIэ и «Амикс» театрым хэт щIалэхэм, ди республикэм и Къэрал филармонием и уэрэджыIакIуэ Къул ФатIимэ, ГъуазджэхэмкIэ Кавказ Ищхъэрэ къэрал институтым Щэнхабзэмрэ гъуазджэмкIэ и колледжым и студентхэу Текуев Расул, Атмурзаевэ Танзиля.
Бзылъхугъэхэм я зэфIэкIым, я гуапагъэмрэ щабагъэмрэ, анэм и гумащIагъэм, шыпхъум и лъапIэныгъэм хуатха усэ купщIафIэхэр щыIуащ пшыхьым. Хэку зауэшхуэм хэта, лэжьыгъэм ехъулIэныгъэфIхэр щызыIэрызыгъэхьа цIыхубз хахуэхэр дихьэхауэ еплъащ концертым, къыщыщIэкIыжым удз гъэгъа дахэхэмкIэ ягъэгуфIащ.
ИСТЭПАН Залинэ.
Сурэтхэр Мамий Руслан трихащ.
